Momo Latiff

Momo Makarim atau lebih dikenali sebagai Momo Latiff atau nama sebenarnya Marfuah Makarim (1923 – 10 Disember 2015) merupakan salah seorang pelakon dan penyanyi veteran filem klasik Melayu dari jalan Ampas. Beliau yang berasal dari Batavia yang kemudian berhijrah ke Singapura pada tahun 1930-an merupakan seorang penyanyi dan pelakon filem Melayu era 30-an hingga 70-an yang sering mendendangkan lagu-lagu di radio Malaysia dan Singapura.

Biografi
Pembabitan beliau dalam bidang seni bermula dari pentas bangsawan, sebelum melangkah ke layar perak pada kegemilangan filem Melayu sehinggalah beralih ke persada muzik tanah air.

Beliau mencipta nama besar seiring dengan pelakon sezamannya seperti seniwati Neng Yatimah, seniwati Nona Asiah, seniwati Dato' Maria Menado dan seniman M. Wari. 

Beliau turut berlakon dalam banyak filem sezaman dengan P. Ramlee dan zaman kemudiannya. Beliau telah pun dianugerahkan pingat Johan Bintang Sarawak daripada Yang Dipertua Negeri Sarawak iaitu Tun Abang Muhammad Salahuddin Abang Barieng pada satu majlis sempena Ulang Tahun ke-86 Yang Dipertua Negeri di Mukah pada 8 September 2007.

Momo Latiff merupakan anak jati Singapura memulakan kerjayanya dalam bidang lakonan melalui filem Toping Saitan dan Hou Yao Wan & Hoi Ling pada tahun 1941.

Selain lakonan, Momo juga terkenal sebagai penyanyi pada era 1930-an sehingga 1970-an. Ketika itu lagu dendangan Momo menjadi pilihan dan selalu diputar di stesyen radio Singapura dan Malaysia.

Antara lagu nyanyian Momo adalah Tudung Periuk, Tak Jemu Menunggu, Jangan Main Mata dan lagu duet bersama P. Ramlee iaitu Merpati Dua Sejoli dan Semenjak Berpisah.

Kematian
Allahyarhamah Momo Latiff, atau panggilan mesranya, Mak Momo, menghembuskan nafas terakhirnya di samping keluarga serta rakan-rakan terdekat dirumah rumah anaknya, Kamaliah Latiff pada petang 10 Disember 2015 di Singapura pada usia 92 tahun selepas koma akibat penyakit darah tinggi. Beliau meninggalkan 10 orang anak (dua anaknya sudah meninggal dunia) serta puluhan cucu-cicit. Beliau meninggal selang sembilan hari selepas kematian seniwati Mariani.

Ramai pelawat yang telah datang berkunjung bagi memberikan penghormatan terakhir kepada seniwati Jalan Ampas itu.

Di kalangan mereka ialah Anggota Parlimen GRC Sembawang, Amrin Amin, mantan Setiausaha Parlimen Kanan, Yatiman Yusof serta rakan-rakan artis seperti seniwati Zaiton, Norsiah Hamid dan Nona Asiah.

Veteran dunia seni dari Malaysia seperti Razzi M, Hashimah Yon, K. Fatimah, J.A. Halim, Fatimah M Amin, Norsiah Hamid dan ramai lagi turut memberikan penghormatan terakhir.

Jenazah beliau disembahyangkan di Masjid Ahmad Ibrahim sebelum dikebumikan di Pusara Abadi, Lim Chu Kang selepas solat Jumaat.

Filemografi

Filem
 Tahun  Tajuk Watak  Catatan  1941 Toping Saitan Filem pertama  1949 Nasib Gadis Korus 1953 Buloh Perindu 1959 Pendekar Bujang Lapok Isteri Pendekar Mustar Musang Berjanggut Setanggi  1963  Budi dan Dosa  Rosalinah  1964 Mambang Moden  1969 Mat Toyol  Isteri Bomoh  1970 Mat Karong Guni  Orang Kampung  Filem terakhir 

Diskografi
 Merpati Dua Sejoli (Momo Latif & P. Ramlee)
 Tudung Periuk
 Semenjak Berpisah (Momo Latif & P. Ramlee)
 Tak Jemu Menunggu
 Jangan Main Mata
 Kita Bersumpah (Momo Latif & Aziz Satar) 
 Siti Zawiyah (S.M. Al Idrus & Momo Latif)
 Berdendang Ria (P. Ramlee, Momo Latif & Lena Abdullah)
 Tinggal Kenangan
 Takut Dimadu (Momo Latif & Jasni)
 Rayuan Mandolin
 Saat Bahagia
 Taat Setia
 Tari Selendang (Momo Latif & Jasni)
 Gemala Hati

Rujukan

Pautan luar

 Al Jawaher bersilaturahim ke rumah Momo Latiff

Kategori:Kelahiran 1923
Kategori:Kematian 2015
Kategori:Penyanyi wanita Singapura
Kategori:Warga Studio Jalan Ampas
Kategori:Pelakon wanita Singapura
Kategori:Pelakon wanita Malaysia abad ke-20